钦定古今图书集成/明伦汇编/官常典/第089卷 > 赵国公峘
## 钦定古今图书集成/明伦汇编/官常典/第089卷 > 赵国公峘

按《唐书郁林王传》：“郁林王恪子信安郡王祎子峘，性
质厚，历官有美名，以王孙封赵国公。杨国忠乱政，悉
斥不附己者。峘由考功郎中拜雎阳太守，以清简为
二千石最。方入计，而元宗入蜀，即走行在，除武部侍
郎兼御史大夫，俄拜蜀郡太守，剑南节度采访使。郭
千仞反，与陈元礼共讨平之。上皇还京，迁户部尚书”，
改越国。乾元元年，持节都统江淮节度、宣慰、观察使。
“都统”之号自峘始。明年，宋州刺史刘展有异志，诏拜
展为淮南节度使，密诏峘与扬州长史邓景山图之。
时展强扈，既受诏，即悉兵度淮。峘、景山拒之，战寿春，
败绩，峘走丹阳，诏贬袁州司马，卒于官，赠扬州大都
督。弟岘，《别传》。